《归朝欢·无限神光常围簇》
金朝·王处一

无限神光常围簇。瑞霭祥云盈满目。青鸾赤凤舞仙宫。不投尘世栖凡竹。性珠明九曲。静中炼金并炼玉。做生涯、坐观浮世，几度黄河绿。天女天男天衣禄。仙语仙言仙禀覆。谢天谢地谢神祗，免教玉性拖泥漉。圣真常照烛。不亏功行丹渐熟。透晴空、太玄之外，无宠还无辱。

作者简介：（1142—1217）金宁海东牟（今山东乳山）人，道士，字玉阳，号全阳子，一说号华阳子。从王重阳学道，修真于昆崳山烟霞洞。人称“跌脚仙人”。章宗承安中，曾被召见。元世祖时赠玉阳体元广度真人。